
Indledning

Jeg har, i min opgave, valgt at beskæftige mig med musik og følelser, og med hvordan musikken kan bruges som et pædagogisk redskab i institutioner. 

Grunden til at jeg har valgt netop denne vinkel af musikken er, at musik og følelser berører alle. Vi er alle født med musiske potentialer.

Men musik fylder alt for lidt i de danske daginstitutioner, så hvordan skal børnene få udviklet deres musiske egenskaber, når musik nedprioriteres? Hvordan skal de få kendskab til hvordan musikken kan bruges?  

De fleste mennesker lytter til musik, og musikken rører ved følelserne. Vi kender alle følelsen af at blive rigtig glad, når vi hører en glad sang..

Men hvad er det der gør, at musikken rører ved vores følelser? Og hvordan kan vi bruge musikken til at udtrykke os?

Jeg vil også se på hvordan musik kan bruges som et pædagogisk redskab i institutionerne. Hvordan musikken kan være med til at fremme den personlige udvikling.

Jeg vil slutte min opgave af med at fortælle om mine egne refleksioner over faget musik.

 



God fornøjelse

Problemstillinger

Hvordan påvirker musikken os som mennesker, og hvad kan musikken bruges til?

Hvordan kan jeg som pædagog være med til at fremme børnenes personlige udvikling ved at bruge musik som pædagogisk redskab?

Musikalitet – en medfødt egenskab

I vores kultur opfattes musikalitet ofte som en arvelig egenskab hos en person. Grunden til, at vi har, denne opfattelse er, at musikere ofte er børn af musikere. Men vi er faktisk alle født med denne egenskab, ligesom vi alle er født med motoriske og sproglige potentialer. Det handler om hvilke kompetencer kulturen henholdsvis fremmer og hæmmer. Det er klart, at et barn som vokser op i en musisk familie får udviklet sine musiske egenskaber, men langt de fleste børn er født med meget mere musisk råmateriale, end de nogensinde får mulighed for at videreudvikle. 

Barnets musikalske udvikling starter allerede i fostertiden, hvor barnet reagerer på lyde som f.eks. moderens hjertebanken, stemmer og andre kraftige lyde. Barnet kan opfatte lyde gennem både høresansen og igennem følesansen i huden som vibrationer fra moderens krop. Hvis f.eks. et otte måneder gammelt foster hører sin moder tale, vil fosteret reagere ved at sparke. Et fosters bevægelser er nemlig er synkroniseret med moderens talerytme.

Forskere har længe kunnet påvise, at lyde og kropsbevægelser former og udvikler barnets hjerne.

I slutningen af fostertiden kan barnet også genkende lyde, som det har hørt mange gange. Puls og blodtryk ændres, når hjernen arbejder med genkendelse, og dette ses hos fostret ved genkendelse af f.eks. rim og remser.

Dette betyder, at barnet allerede i fostertiden begynder at lærer sprogets prosodi. Prosodien er de musiske kvaliteter i sproget som melodi, klangfarve, tempo, rytme og styrke. 

Lige efter fødslen kommunikerer mor og barn sammen ved at bruge lyde, gestik og mimik. Dvs. ved hjælp af den musikalske- og kropslige kommunikation. 

Musik i institutionerne

Vi kan udfra dette se at barnet har medfødte musikalske evner. Nu er det op til kulturen at fremme udviklingen af disse egenskaber. 

Men vi ser det alt for ofte, at musik ikke fylder meget i daginstitutionerne. De fleste pædagoger har ikke færdighederne til at spille på et instrument, men det er ikke det 

altafgørende. Det altafgørende er, om pædagogerne tør synge med børnene. Denne undskyldning høres ofte: ”Jeg synger ikke så godt, så jeg vil derfor ikke synge med børnene.”

Men det handler ikke om, hvorvidt man synger godt eller ej. Børn elsker når voksne synger med dem. De er ligeglade med, hvor godt man synger. Det handler om stemningen, der skabes, når man synger i samspil med andre børn og voksne. En stemning som påvirker følelserne. 

Men er det rimeligt, at det kun er børn af musiske forældre, der får muligheden for at udvikle deres musiske egenskaber, og de børn som kommer fra ressourcestærke familier, som har de økonomiske midler til at købe sig til musikalsk undervisning?

Har vi, som pædagoger, ikke en forpligtigelse til at alle børn får de samme muligheder for personlig udvikling? 

Er det ikke vores pligt at tilbyde musik i daginstitutioner, så barnet i det mindste får muligheden for at udvikle sine musiske egenskaber?

Jeg mener, at det er vores pligt at tilbyde musik i daginstitutionerne og skolerne. Institutionerne skal have et bredt udvalg af kulturelle aktiviteter, for at give børnene de bedst tænkelige udviklingsmuligheder. Men problemet ligger på seminarierne. Musik er et valgfag, og derfor er det ikke alle, som får uddannelse i at videregive musikken. Vi skal tænke på, at vi som pædagoger er kulturbærere. Det er vores pligt at videregive normer og værdier fra vores 

kultur. I dag tilbringer børn det meste af deres vågne tid i institutioner, og institutionerne har derfor også fået rollen som opdrager, men selvfølgelig i samspil med forældrene.

Hvis man spørger et barn, hvorfor det synger og spiller, vil man oftest få svaret: ”Fordi det er sjovt”. Og det er det, som er essensen i musisk samvær. Hvis den voksne også spiller musik, 

fordi det er sjovt, får alle en god musik oplevelse. Musikken bliver simpelthen formidlet af den voksnes egen musikglæde.

Når musikken bliver en samværsform, i stedet for undervisning, ophører skellene mellem voksen og barn, lærer og elev, og dette kan være med til at fjerne angsten for ikke at slå til.  

Når man synger og spiller med børn er det mest almindeligt at bruge sange, som voksne har produceret. Dvs. at vi videregiver en voksen tradition, som bygger på bestemte normer for, hvad en sang indeholder.

Sammenligner vi, vores holdning til børnenes egne sange med vores holdning til børnenes tegninger er det som om, at tegningerne bliver opfattet som de er: et udtryk for børnenes egne følelser og udvikling. Vi kunne aldrig finde på at rette i tegningerne for at lære børnene at tegne rigtigt. 

I musikken giver vi ikke børnene muligheden for at producere deres egen musik. De reproducerer voksenproducerede sange, og lærer derfor ikke at bruge musikken som en udtryksform, hvor de kan udtrykke noget, som bare ikke kan siges på andre måder.

Hvis man ønsker at bruge musikken som et sprog og en samværsform er det vigtigt at formidle glæden ved musikken. Vi skal ikke uddanne børnene til musikere, men derimod støtte dem i deres interesse og glæde overfor musik. Når man har glæden og lysten til at spille musik, kan teknikkerne læres senere. Derved er man også motiveret til at udvikle sine færdigheder.

Musik som udtryksform

Musik er et kommunikationsmiddel. Dog er det et kommunikationsmiddel, som appellerer til følelserne. Vi kender alle følelsen af at være rigtig trist, og så høre en glad sang i radioen, som straks ændrer vores følelser. 

Det er svært at forklare hvorfor musik rammer os, som det gør. Musikken rammer alle mennesker, også dem som ikke har fået stimuleret den musiske egenskab.

Grunden til at musikken rammer vores følelser er pga. af de livserfaringer, vi har gjort os. Musikere skriver ofte tekster, som handler om de erfaringer, de har gjort sig i livet; kærlighed, sorg, savn osv. Noget de fleste mennesker vil komme til at opleve, hvis de ikke allerede har gjort det.  

Når musikken rammer ens følelser handler det også om  konteksten her og nu.

Er vi i forvejen følelsesladet pga. en bestemt oplevelse vil musikken ofte ramme endnu hårdere. 

Det er vigtigt at se på musikken, som et hjælpemiddel i svære situationer. Musikken kan være med til at bearbejde den sorg, man har. Ofte hører vi trist/sørgeligt musik, når vi selv er triste. Vi gør det for at få afløb for følelserne. Hvis vi kan identificere os med sangen, kan vi bruge musikken til at bearbejde de følelser, vi har.

Man kan også bearbejde sine følelser ved at udtrykke sig gennem musik. Nogle gange er det lettere at udtrykke sig gennem musikken i stedet for det talte sprog. I gennem musikken kan der bruges metaforer og detaljerne for følelserne behøver ikke at fremgå. Det er det samme som at skrive et digt – vi sætter bare melodi på for understøtte de følelser, vi har. 

Musikeren Eric Clapton har udtrykt sine følelser gennem musikken i sangen ”Tears in Heaven”, og derved bearbejdet sine indre følelser. Eric Clapton skrev sangen i forbindelse med sin søns død, og den stemning der kommunikeres gennem tekst og melodi, giver faderen mulighed for at bearbejde sorgen. 

Det kræver selvfølgelig musikalske færdigheder at udtrykke sig gennem musik. For at turde synge/spille sammen med andre, skal vi kunne anerkende værdien af at synge og spille, og dermed skabe vores egen version af sangen. Men det er ikke alle musikalske fremførelser, der er beregnet på at blive solgt på musikmarkedet. Men det er heller ikke det vigtigste, når man 

bruger musikken som udtryksform. Det vigtige er, at man selv kan bruge sangen. At man har udtrykt sine egne følelser gennem musikken. 

Men det er jo ikke kun triste/sørgelig sange vi kan bruge til noget. Man kan også udtrykke sin glæde gennem musikken. I det næste afsnit vil jeg beskrive hvordan musikken kan bruges som et pædagogisk redskab i institutioner, til at inkludere børnene i fællesskabet.

Musik som pædagogisk redskab

Blandt mennesker handler det om at leve op til normerne. Være dygtig til én bestemt ting eller flere ting. Det handler om at få prestige. 

Mobning er et udbredt fænomen i samfundet, og det foregår både blandt børn og voksne. 

Jeg mener, at musik kan bruges som et pædagogisk redskab til at forebygge/behandle mobning, og til at fremme de ressourcesvage børns identitetsdannelse. Ikke sagt, at det kun er musik, der kan bruges, men  det kunne være en mulighed. 

Ved at samle en gruppe og spille og synge med dem, vil nogle ellers usynlige musiske kompetencer komme til syne. Det vil være med til at højne disse personer i gruppen, men også til at udvikle og styrke  deres identitetsdannelse. 

Gade Nielsen opstiller følgende punkter til beskrivelsen af fordelene ved at anvende kulturelle aktiviteter i et sådant arbejde:

- ”synliggør ellers skjulte kreative evner hos børn og unge

- kan give ellers socialt svage børn og unge en ny status i gruppen

- minimerer evt. sociale forskelle mellem deltagerne

- skaber nye rum, der nedtoner klientgørelse og kontrol

- fagfolk har mulighed for at møde børn og unge under mere ligeværdige forhold

- kultur giver plads til de unges egen formidlingsform

- personlige erfaringer overføres til generelle ungdomstemaer eller problemstillinger

- kultur giver de unge mulighed for på egne betingelser at reflektere over oplevelser og               

   muligheder

- kulturaktiviteternes praktiske anvendelse virker motiverende på børn og unge

- de unges ansvar for de kulturelle aktiviteter fremmer deres forståelse for samarbejde og 

   hensynets nødvendighed” 

Gade Nielsen beskriver her, hvordan kulturelle aktiviteter er med til at fremme den personlige udvikling. Udviklingen af barnet frem mod ”det hele menneske”, som skal kunne begå sig i det danske samfund. De lærer at reflektere over deres egne oplevelser og lærer at samarbejde i en gruppe, hvor man er nødsaget til at give plads til hinanden.   

Nogle kvaliteter vi alle skal besidde for at kunne begå os bedst muligt i samfundet. 

Men han beskriver også hvordan kulturelle aktiviteter kan synliggøre ellers skjulte kreativiteter, og dermed kan barnet få en højere status i gruppen.

Mobning medfører ofte at offeret får et meget lavt selvværd. Det kan være noget som følger én resten af livet. Det er derfor vigtigt, at vi som pædagoger altid stræber efter at inkludere alle børnene i fællesskabet. Er et barn udsat for mobning, gælder det om for pædagogen at gøre dette barn mere attraktivt. Dvs. at vise de andre børn hvilke egenskaber dette barn har. 

Dette kan bl.a. gøres ved at lave et musikforløb med en gruppe børn. Dvs. at der bliver lavet et fælles forum for en gruppe børn, hvor alle er ligeværdige.

Dette handleområde betegnes i nyere litteratur som det fælles tredje. Med indførelsen af denne tredje part bliver det muligt at flytte fokus væk fra f.eks. et ungt menneskes problematiske adfærd til hans/hendes forskellige ressourcer. Dermed skabes et fælles anliggende, der kræver både den unges og pædagogens fulde opmærksomhed og interesse.

Når man er sammen med en gruppe børn omkring musik er det vigtigt, at det ikke kun er pædagogen, som bestemmer, hvad der skal spilles, synges og leges. Det er vigtigt at børnene også kommer frem med deres idéer, og at de får lov til at eksperimentere, improvisere osv.

Pædagogen kan selvfølgelig inspirere børnene, og hjælpe med at organisere det. Dvs. at sætte rammerne for børnenes udfoldelser. Og i nogle tilfælde bliver pædagogen nødt til at kontrollere det, for at det ikke løber løbsk. 

Men det er vigtigt at pædagogen ikke stopper musikaktiviteten, bare fordi hun mener, at der opstår kaos. For hvem definerer hvad kaos er? Er det ikke nogle gange der, hvor børnene er i flow, at pædagogen stopper legen, fordi hun mener, at der er opstået kaos?   

Hvad er grunden til, at vi har denne kaosangst? I bund og grund hænger det sammen med at vi er bange for hvad de andre tænker – ligesom mange pædagoger er bange for at synge når 

andre voksne hører det. De sørger altid for at være alene med børnene, når de skal synge med dem. 

Men det handler ikke om hvor gode vi som pædagoger er til at spille og synge. Det handler om, hvad børnene får ud af samværet omkring musikken.

Der findes utrolig mange musik lege, som man kan bruge til at fremme børnenes musikalske færdigheder, og i disse lege handler det ikke om, at være god til at spille på instrumenterne. 

I disse musiklege handler det om at have det sjovt. Der findes bl.a. ”Dirigentlegen”, hvor et barn står i midten, og resten af børnene spiller på instrumenter. Orkesteret skal spille, som 

dirigenten bevæger sig: små bevægelser betyder svagt spil, og store bevægelser betyder kraftigt spil. 

Den kan også leges omvendt, hvor én spiller og resten bevæger sig til musikken. 

I denne leg handler det udelukkende om at have nogle instrumenter til rådighed og så kan man bare gå i gang. Det er kun fantasien der sætter grænser for musik-legenes variationer. 

I denne leg kan alle være med, og børn som normalt står uden for fællesskabet, vil få en helt ny rolle i dette forum. Der er en fælles interesse for musikken, og derved ligger fokus ikke 

længere på barnet. Det handler om den stemning, som bliver opbygget i rummet. En stemning som ikke kan beskrives – den skal opleves.     

Barnet vil i dette rum få nogle succesoplevelser, fordi nogle usynlige egenskaber kommer til udtryk. 

Jeg mener, at det er vigtigt, at vi som  pædagoger deler vores viden med hinanden. Dvs. at hvis man på seminariet har haft musik som liniefag og ved meget om musik, så kan man videregive sin viden til sine kollegaer. For musik handler ikke om at kunne spille på et instrument – musik handler om at skabe en stemning.

Vi skal lade være med at gøre alting så kompliceret. Tingene kan ofte gøres meget mere simpelt, hvis vi bruger fantasien.

Refleksioner over musikfaget
Musik giver os studerende nogle redskaber til at videreformidle musikken til alle aldersgrupper. Vi får videreudviklet vores egne musiske kompetencer ved at spille på 

forskellige instrumenter. Vi får også afprøvet vores grænser ved at skulle spille og synge for vores medstuderende. Vi bliver i nogle situationer tvunget til at være midtpunkt, og oven i købet at skulle synge solo. Det er grænseoverskridende, men uundværligt. Vi bliver nødt til at lære at synge solo, ellers bliver vi som de andre pædagoger, der ikke tør synge sammen med børnene. Vi skal turde at tage et ansvar. Vi skal sørge for at formidle musikken til vores brugere. 

Vi har i musiktimerne afprøvet forskellige lege som f.eks. ”Dirigentlegen”, som er nævnt overfor. Det gjorde at vi fik en føling med hvordan en leg kan formidles, så brugerne forstår, hvad legen går ud på. 

Man skal også huske at se på, hvad det er for en aldersgruppe, man har med at gøre. Er det små børn skal man ikke forklare alt for meget, for de lytter ikke til det alligevel, og man mister deres koncentrationsevne. Her skal man måske ganske hurtigt sige, hvad legen går ud på og så starte den. De skal nok finde ud af det.

Det handler om at vi som pædagoger er sikre i det, vi gør. Virker vi usikre overfor brugerne, mister de lysten til legen. Vi skal være den motiverende faktor. Det er os som præsenterer legen, og gør vi det ved at vise vores engagement og vores glæde ved musikken, vil vi automatisk fange deres opmærksomhed. 

Vi lærer også at musik er andet end at synge en sang, hvor læreren så spiller til. Musik er for alle, og kan bruges på mange forskellige måder. 

Vi kan lave musik på computeren, og det er der rige muligheder for, da der findes computere i de fleste institutioner. Dog er det ikke udbredt i vuggestuer og børnehaver.

Musikfaget har for mig betydet, at jeg er blevet mere selvsikker og har fået en masse redskaber til at formidle musikken videre til brugerne. Musik og sjovt – derfor skal musikken også være til rådighed for brugerne.

Konklusion

Ud fra  min opgave kan jeg konkludere, at vi alle er født med musiske egenskaber, men det er op til kulturen at fremme denne egenskab. 

Men musik fylder alt for lidt i institutionerne, og grunden til dette er, at pædagogerne er bange for at prøve det ukendte. De føler sig ikke trygge ved at synge, fordi de selv mener, at de ikke kan synge, og derfor undlader de simpelthen at gøre det. De er heller ikke klar over, hvor få materialer der skal til for at lave musik sammen, og at der slet ikke behøves at synge. 

I ”Dirigentlegen” bruger man udelukkende instrumenter og kroppens bevægelser.

Det er vigtigt at børn får muligheden for at udvikle sine musikalske egenskaber, så barnet også kan udtrykke sig gennem musikken – ligesom det gør, når det tegner. 

Vi skal være mere opmærksomme på musikken som udtryksform, og give plads til at børnene kan udtrykke sig den vej. 

Men det kan være svært at udtrykke sig gennem musik – og langt de færreste gør det. I stedet lytter vi til musik. Vi lytter til noget musik, som passer til den stemning, vi har indeni, og derved kan vi udtrykke os igennem en sang, som en anden har skrevet, men som beskriver de følelser, vi har indeni. Dvs. vi identificerer os med sangen.

Grunden til at vi kan identificere os med en sang, og at musikken rammer vores følelser er, at vi alle har vores helt egen livserfaring. Vi har gjort os nogle erfaringer, som gør os til den person, vi er i dag. Hvad enten det er gode eller dårlige erfaringer, glade eller triste, så har de været med til at forme vores identitet. Det er denne livserfaring der gør, at musikken rører ved vores følelser. Vi kan relatere til musikken, og i nogle tilfælde identificere os med den.  

Musik kan også bruges til at synliggøre ellers skjulte kreativiteter, og dermed være med til at give et barn et bedre selvværd, og højne barnets status i gruppen. 

Men som sagt er det ikke kun musik, som kan bruges til dette. Alle kreative fag kan bruges. For det er i de kreative fag, at vi udvikler vores kreative egenskaber. Derfor er det også vigtigt at børn får muligheden for at udvikle deres musiske egenskaber. Og der har vi et ansvar. Det er os som videreformidler kulturen. Vi er kulturbærere.

